Ir-Regolament tal-Kummissjoni (KE) Nru 1497/2003
tat-18 ta' Awissu 1997
li jemenda r-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 338/07 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom [1], kif l-aħħar emendat bir-Regolament tal-Kummissjoni (KE) Nru 2476/2001 [2], u b'mod partikolari l-Artikolu 19(3) tiegħu,
Billi:
(1) Fit-12-il sessjoni tal-Konferenza tal-Partijiet għall-Konvenzjoni dwar il-Kummerċ Internazzjonali fl-Ispeċi fil-Periklu ta' Fawna u Flora Selvaġġi (minn issa 'l quddiem riferita bħala l-Konvenzjoni), miżmuma f'Santiago (iċ-Ċili) mit-3 sal-15 ta' Novembru 2002, ġew magħmula emendi għall-Appendiċijiet mal-Konvenzjoni permezz tat-trasferiment ta' ċerti speċi u ta' ċerti popolazzjonijiet ta' speċi għall-Appendiċi I mill-Appendiċi II u bil-maqlub, it-trasferiment ta' ċerti speċi mill-Appendiċi III għall-Appendiċi II, iż-żieda ta' ċerti speċi fl-Appendiċijiet I u II li ma kienu elenkati fl-ebda appendiċi qabel, it-tħassir ta' ċerti speċi mill-Appendiċi II, u ż-żieda, it-tħassir jew l-emenda ta' ċerti annotazzjonijiet li jakkumpanjaw l-għoti tal-lista lil ċerti speċi.
(2) Intgħamlu żidiet u tħassir lill-Appendiċi III mal-Konvenzjoni wara t-12-il sessjoni tal-Konferenza tal-Partijiet għall-Konvenzjoni skond id-disposizzjonijiet ta' l-Artikolu XVI tal-Konvenzjoni.
(3) L-Istati Membri ma ppreżentaw l-ebda riserva għal xi waħda minn dawn l-emendi.
(4) Għalhekk, l-emendi għall-Appendiċijiet I, II u III tal-Konvenzjoni jwasslu għall-ħtieġa li jiġu emendati l-Annessi A, B u Ċ mar-Regolament (KE) Nru 338/97 skond l-Artikolu 3(1)(a) u 3(a) ta' dan ir-Regolament.
(5) Ġie stabbilit illi l-Oxyura jamaicensis u l-Chrysemys picta jikkostitwixxu theddida għall-ispeċi selvaġġi tal-fawna u l-flora indiġeni fil-Komunità u dawn iż-żewġ speċi għandhom għalhekk jiġu inklużi fl-Anness B mar-Regolament (KE) Nru 338/97 skond l-Artikolu 3(2)(d) ta' dan ir-Regolament.
(6) Ġie stabbilit ukoll illi l-Padda fuscata hija bla ħsara għal-livelli tal-kummerċ internazzjonli li jistgħu ma jkunux kompatibbli mas-sopravivenza tagħha u li din l-ispeċi għandha għalhekk tiġi inkluża fl-Anness B mar-Regolament (KE) Nru 338/97 skond l-Artikolu 3(2)(ċ)(i) ta' dan ir-Regolament.
(7) Ġie stabbilit illi numru ta' speċi attwalment inklużi fl-anness D mar-Regolament (KE) Nru 338/97 ma jiġux importati fil-Komunità fin-numri hekk li jitolbu l-monitoraġġ u li dawn l-ispeċi għandhom jitħassru minn dan l-Anness skond l-Artikolu 3(4)(a) ta' dan ir-Regolament.
(8) Ġie stabbilit ukoll illi numru ta' speċi oħra li attwalment ma huma inklużi fl-ebda Anness mar-Regolament (KE) Nru 338/97 qegħdin jiġu importati fil-Komunità fin-numri hekk li jitolbu l-monitoraġġ u li dawn l-ispeċi għandhom jiġu inklużi fl-Anness D skond l-Artikolu 3(4)(a) ta' dan ir-Regolament.
(9) Minħabba l-kobor ta' l-emendi huwa approprjat li jiġi mibdul l-Anness kollu mar-Regolament (KE) Nru 338/97 li jikkonsisti mill-Anness A, B, Ċ u D u n-noti ta' l-interpretazzjoni ta' dawn l-Annessi.
(10) Il-miżuri provvduti f'dan ir-Regolament huma skond l-opinjoni tal-Kumitat tal-Kummerċ fil-Fawna u l-Flora Selvaġġi stabbilit fl-Artikolu 18 tar-Regolament (KEE) Nru 338/97,
ADOTTAT DAN IR-REGOLAMENT:
Artikolu 1
L-Annessi mar-Regolament (KE) Nru 338/97 u n-noti dwar l-interpretazzjoni ta' dawn l-Annessi huma hawnhekk mibdula bit-test fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fil-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta' Awissu 2003.